สุขภาพทางการเงิน สำคัญนะจะบอกให้
การวางแผนทางการเงินเป็นสิ่งที่จะช่วยสร้างความมั่งคั่ง และความมั่นคงทางการเงินให้เราในอนาคตได้นะครับ ใครๆ ก็อยากมีอิสรภาพทางการเงินกันทั้งนั้น แต่การตั้งเป้าหมายมั่วๆไป ใครๆ ก็ทำได้ครับ แต่จะทำยังไงถึงจะวางแผน แล้วทำได้ตามแผนที่วางเอาไว้ ปรับเปลี่ยนแผนตามสภาพการณ์รอบข้างเพื่อให้เกิดประโยชน์สูงสุดกับตัวเราเอง จะว่าไปไม่ง่าย แต่ก็ไม่ยากครับ เพียงแค่เราต้องใส่ใจ และตั้งใจทำตามแผนของเรา
9 มิ.ย. 2558

การวางแผนทางการเงินเป็นสิ่งที่จะช่วยสร้างความมั่งคั่ง และความมั่นคงทางการเงินให้เราในอนาคตได้นะครับ ใครๆ ก็อยากมีอิสรภาพทางการเงินกันทั้งนั้น แต่การตั้งเป้าหมายมั่วๆไป ใครๆ ก็ทำได้ครับ แต่จะทำยังไงถึงจะวางแผน แล้วทำได้ตามแผนที่วางเอาไว้ ปรับเปลี่ยนแผนตามสภาพการณ์รอบข้างเพื่อให้เกิดประโยชน์สูงสุดกับตัวเราเอง จะว่าไปไม่ง่าย แต่ก็ไม่ยากครับ เพียงแค่เราต้องใส่ใจ และตั้งใจทำตามแผนของเรา
เรามาดูกันดีกว่าครับว่าการวางแผนทางการเงิน เพื่อสุขภาพทางการเงินที่ดีของเราจะต้องทำยังไงบ้าง
1. ประเมินตัวเองสิ่งแรกที่เราควรทำนะครับ คือการประเมิน“ความมั่งคั่งสุทธิ”ของเรานั่นเองครับ แล้วความมั่งคั่งสุทธินี่คืออะไร จริงๆแล้ว สินทรัพย์ทั้งหมดที่เรามี ไม่ได้เป็นตัววัดฐานะทางการเงินของเราแต่อย่างเดียวนะครับ“ความมั่งคั่งสุทธิ”ต่างหากครับ โดยเป็นการนำสินทรัพย์ที่เรามีทั้งหมด มาหักกับ หนี้สินที่เรามีทั้งหมด ก็จะได้มูลค่า“ความมั่งคั่งสุทธิ”ของเรานั่นเองครับ
เราสามารถทำการประเมินรายได้-รายจ่ายของตัวเองได้ง่ายๆ ด้วยการจดบันทึกรายรับ-รายจ่ายประจำวัน ซึ่งจะช่วยให้เราสามารถเห็นพฤติกรรมการใช้เงินของเราอย่างชัดเจนยิ่งขึ้นครับ เพราะเราจะสามารถเห็นรายละเอียดได้ทั้งหมดว่าเราใช้จ่ายซื้ออะไรไปบ้าง มีเงินเข้าเท่าไหร่ จากที่ไหนบ้าง ทำให้เราเห็นได้ว่าอะไรเป็นของฟุ่มเฟือย และสามารถตัดออกได้ และหากเรามีความจำเป็นจะต้องใช้เงิน เราจะหารายได้เพิ่มเติมมากแค่ไหน และจากวิธีไหนได้บ้าง เป็นต้น โดยข้อมูลเหล่านี้นี่เองที่จะช่วยให้เราสามารถวางแผนทางการเงินได้ดียิ่งขึ้นนะครับ
2. ตั้งเป้าหมายที่ชัดเจนและเป็นไปได้การตั้งเป้าหมายจะต้องตั้งเป้าหมายที่เป็นไปได้จริงนะครับ ไม่ใช่ตั้งเป้าหมายแบบ อยากมีเงินสามล้านภายในเวลาสามปี แต่ปัจจุบันนี้ยังหางานอยู่ตรงนี้ก็ออกจะเกินไปนิดนึงครับ การตั้งเป้าหมายควรตั้งเป้าหมายที่เหมาะสม ชัดเจน และเป็นไปได้ และจะต้องมีการกำหนดระยะเวลากำกับด้วยครับ การตั้งเป้าหมายโดยไม่มีการกำหนดระยะเวลา เท่ากับเป็นการตั้งเป้าหมายที่เลื่อนลอย เท่ากับว่าเราก็เลื่อนเวลาออกไปได้เรื่อยๆ วิธีการตั้งเป้าหมายง่ายๆ คือ ภายในสามปีนี้ เราอยากมีเงินเก็บนิ่งๆ ในบัญชี30,000บาทเป็นต้น จากนั้นก็จัดลำดับความสำคัญของเป้าหมายที่เราตั้ง ว่าเป้าหมายไหนสำคัญมาก-น้อยกว่ากัน แล้วก็คิดหาวิธีที่จะทำให้เราไปถึงเป้าหมายนั้นได้นั่นเองครับ วิธีการง่ายๆ คือการกำหนดว่าอะไรคือสิ่งที่จำเป็น และอะไรคือสิ่งที่อยากได้ หรือใช้หลัก S.M.A.R.T. ในการตั้งเป้าหมายได้ดังนี้ครับ
หลักการS.M.A.R.T.คือ
S = Specific คือ เป้าหมายชัดเจน ไม่คลุมเครือ เฉพาะเจาะจง ว่าเราต้องการทำอะไร เพื่ออะไร เมื่อไหร่M = Measurable คือ สามารถวัดผลเป็นตัวเลขได้อย่างชัดเจน ทำให้เราสามารถตรวจสอบความก้าวหน้าได้ ว่าเราเข้าไปใกล้เป้าหมายแค่ไหนแล้วA = Achievable คือ เป้าหมายที่สามารถทำให้สำเร็จได้จริง มีวิธีการทำให้บรรลุเป้าหมายได้R = Realistic คือ เป็นเป้าหมายที่มีพื้นฐานอยู่บนความเป็นจริงT = Time Boun dคือ เป็นเป้าหมายที่มีระยะเวลาแน่ชัด เริ่มเมื่อไหร่ ใช้เวลาแค่ไหน จบเมื่อไหร่
3. แผนทางการเงินคุณควรจัดทำแผนบริหารเงิน และทรัพย์สินของคุณด้วย ว่าจะต้องใช้จ่ายเงินอย่างไรต่อเดือน มีค่าใช้จ่ายอะไรบ้าง หากต้องหารายได้เพิ่มจะหาได้จากที่ไหนบ้าง จะทำการลงทุนอะไรบ้าง อย่างไร เพื่อให้บรรลุเป้าหมายการลงทุนที่ได้วางไว้
อย่าลืมตั้งเป้าหมายโดยให้มีระยะเวลากำหนดด้วยนะครับ แผนทางการเงินจะต้องสัมพันธ์กับรายได้ และรายจ่ายด้วยครับ ไม่ใช่ว่าตั้งเป้าหมายระยะสั้นเกินไป แล้วต้องมานั่งกดดันตัวเองให้เครียดเกินเหตุก็ไม่เหมาะสมนะครับ
4. ทำตามแผนอย่างเคร่งครัดสิ่งสำคัญของการวางแผนคือต้องทำตามแผนที่วางเอาไว้ ในเมื่อเราวางแผนแล้วก็ต้องทำตามนะครับ หากวางแผนแล้วขาดการปฏิบัติอย่างจริงจัง และต่อเนื่อง ก็ยากที่จะบรรลุเป้าหมายได้ครับ ดังนั้นเราจะเสียเวลาวางแผนแล้ว ก็ต้องทำตามอย่างเคร่งครัดนะครับ
5. ตรวจสอบ และปรับเปลี่ยนแผนการการวางแผนอะไรก็ตาม เราควรจะเหลือที่เผื่อการเปลี่ยนแปลง และตัวแปรภายนอกเอาไว้ด้วยครับ ขนาดจะไปเที่ยววางแผนไว้ดีแล้ว เกิดฝนตกไปตามแผนที่วางไว้ไม่ได้ ก็ยังมีกิจกรรมอื่นที่เราสามารถทำได้ ก็ปรับเปลี่ยนกันไปตามสถานการณ์ เรื่องการเงินก็เช่นกันครับ เราควรมีการตรวจสอบแผนของเราอย่างสม่ำเสอ อย่างน้อยๆ ก็ควรทำการตรวจสอบ และปรับแผนทุกๆ6เดือนให้เข้ากับสถานการณ์ปัจจุบันครับ หากทุกอย่างเป็นไปตามแผนก็อาจจะปรับรายละเอียดเล็กน้อย เช่น เพิ่มจำนวนเงินลงทุนเพราะปัจจุบันรายได้มั่นคงขึ้น หรือหากเกิดเหตุการณ์ไม่คาดคิด เช่น ต้องใช้เงินด่วน ต้องถอนเงินออกมาจากบัญชีที่เราใช้สำหรับการออม ก็ควรจะทำการปรับเปลี่ยนแผนทางการเงินให้สอดคล้องกับสถานการณ์ที่เปลี่ยนไป หากทำแบบนี้รับรองว่าจะเกิดวินัยทางการเงิน ที่จะทำให้คุณมีความมั่นคงด้านการเงินอย่างแน่นอนครับ
สุดยอดเคล็ดลับ เพื่อความมั่นคงทางการเงิน
ต่อไปนี้เป็น(ของแถม)สุดยอดเคล็ดลับเพื่อการสร้างความมั่นคงทางการเงินครับ
1. เตรียมรับมือกับความไม่แน่นอนความไม่แน่นอนเกิดขึ้นได้ทุกเมื่อครับ ดังนั้น เราควรจะมีเงินออมเก็บแยกเอาไว้เผื่อ เพื่อให้มีใช้หากเกิดเหตุฉุกเฉิน โดยจำนวนเงินออมส่วนนี้ควรจะสามารถครอบคลุมรายจ่ายรายเดือนของเราได้อย่างน้อย6เดือนนะครับ อย่าลืมลองตรวจสอบสวัสดิการ และ ประกันสุขภาพต่างๆ ที่มีว่าครอบคลุมอะไรบ้าง แค่ไหน และหากไม่เพียงพอก็ให้ตรวจสอบว่าเราควรทำเพิ่มเติมหรือไม่ อย่างไร
2. อย่าให้กู้ยืมเงินโดยไม่จำเป็นหากมีคนมาขอกู้ยืมเงินแล้วคุณเห็นว่าเป็นสิ่งที่คุณรับผิดชอบไม่ได้หากหนี้กลายเป็นหนี้เสีย กรณีนี้ก็ขอแนะนำอย่าให้กู้ยืม หรือรับประกันเด็ดขาดนะครับ หากกลายเป็นหนี้เสียขึ้นมาแล้วผลกระทบจะไม่คุ้มกับความใจดีของเราครับ
3. หาแหล่งรายได้เพิ่มเติมหากคุณทราบว่าตัวเองจะต้องใช้เงินจำนวนมาก ก็ควรทำการวางแผนเก็บเงินเผื่อเอาไว้ตั้งแต่เนิ่นๆ นะครับ และหากจำเป็นก็ให้หาช่องทางเพื่อหารายได้เพิ่มเติมเพื่อให้มีเงินเข้าเพิ่มตามที่เราจำเป็น สมัยนี้อะไรๆ ก็ง่ายขึ้น งานดีๆ พาร์ทไทม์ ออนไลน์ก็มีเยอะไปครับ ลองหาดูทำเสาร์ อาทิตย์หรือหลังเลิกงานก็ได้ เหนื่อยหน่อย แต่หากเราจำเป็นต้องใช้เงินจริงๆ ก็สามารถใช้วิธีนี้เป็นตัวช่วยได้ครับ
4. การลงทุนสิ่งสำคัญอีกอย่างคือการรู้จักเลือกลงทุนครับ ไม่ว่าจะเป็นการลงทุนระยะสั้น กลาง หรือยาว หากคุณไม่ชอบการนั่งเฝ้าหน้าจอคอมพิวเตอร์ ก็ใช้ระบบซื้อกองทุนรวมเพื่อการออมเงินก็ได้ครับ ปัจจุบันมีวิธีการออมเงินได้หลายวิธี นอกจากการเปิดบัญชีฝากประจำนะครับ สามารถลองศึกษาดูตัวเลือกได้แล้วค่อยตัดสินใจว่าวิธีการออมเงินแบบไหนจะเหมาะกับเรา และเหมาะกับเป้าหมายของเราที่สุดครับ
ที่สุดแล้ว การสร้างวินัยในการออมเงิน เพื่อรักษาสุขภาพทางการเงินของเรานั้นสามารถทำได้ไม่ยากครับ แต่เราต้องรู้จักตั้งเป้าหมายที่เราสามารถวัดได้ และสามารถทำได้จริง เริ่มตั้งแต่วันนี้ เพียงแค่ทำวันละนิดวันละหน่อย รับรองไปถึงเป้าหมายได้แน่นอนครับ
ข้อมูลดีๆ นี้นำเสนอโดย : www.MoneyGuru.co.th